पल्स पोलियो अभियान के तहत विकास खंड औराई के 140 पोलियो बूथों पर 68000 के सापेक्ष 25511 बच्चों को पोलियो की खुराक दी गई। आलम यह रहा है कि कुछ स्कूलों पर ताला लटका रहा वहीं अधिसंख्य विद्यालयों में एमडीएम नहीं बना। शिक्षक भी विद्यालय नहीं आए। आशाएं भी बूथों पर नहीं दिखाई दीं। अधिकारियों के आदेश का कोई असर शिक्षकों पर नहीं दिखा। उप बेसिक शिक्षा अधिकारी चंद्रमा प्रसाद ओझा ने बताया कि निरीक्षण के दौरान प्राथमिक और पूर्व माध्यमिक विद्यालय रोटहां, चौरी, वहिदा, दरुनहां, ममहर, चंद्रपुरा आदि स्कूल बंद पाए गए। इन स्कूलों के प्रधानाध्यापकों, सहायक अध्यापकों और शिक्षामित्रों के खिलाफ कार्रवाई की जाएगी। पल्स पोलियो के दिन पांच-पांच बच्चों की बुलउवा टोली बनाकर गांव में भेजा जाना था, लेकिन बच्चों के ही न आने के कारण टीम नहीं बन सकी। किसी भी विद्यालय पर एमडीएम न बनने की शिकायत पर ओझा ने कहा कि जब बच्चे ही नहीं आए तो किसके लिए भोजन बनाया जाएगा। सामुदायिक स्वास्थ्य केंद्र औराई के प्रभारी चिकित्साधिकारी डा. राम कुंवर ने बताया कि अधिसंख्य स्कूल खुले थे, लेकिन शिक्षकों की कमी थी। आशाएं पूरी तरह से निष्क्रिय थीं इसके लिए भी शासन को लिखा जाएगा।